[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.6.2009

COM(2009) 327 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την υπογραφή και την προσωρινή εφαρμογή από την Ευρωπαϊκή Κοινότητα του καταστατικού του Διεθνούς Οργανισμού για τις Ανανεώσιμες Πηγές Ενέργειας (IRENA)

ΑΙΤΙΟΛΟΓΙΚΗ ΕΚΘΕΣΗ

Είχε αρχίσει εδώ και καιρό η συζήτηση για τη σύσταση «Διεθνούς Οργανισμού για τις Ανανεώσιμες Πηγές Ενέργειας» (IRENA), με σκοπό να αποτελέσει το κέντρο αριστείας για τις ανανεώσιμες πηγές ενέργειας, να συμβουλεύει τις κυβερνήσεις κατά την κατάρτιση εθνικών προγραμμάτων για την καθιέρωση των ανανεώσιμων πηγών ενέργειας, να διαδίδει πληροφορίες σχετικά με τις ανανεώσιμες πηγές ενέργειας και να προσφέρει δραστηριότητες εκπαίδευσης και παροχής συμβουλών σχετικά με τις βέλτιστες πρακτικές και τις επιλογές χρηματοδότησης. Στις 26 Ιανουαρίου 2009, 75 κράτη, μεταξύ των οποίων 20 κράτη μέλη, υπέγραψαν στη Βόννη το καταστατικό του IRENA (στο εξής «το καταστατικό»).

Με το άρθρο VI του καταστατικού παρέχεται η δυνατότητα να καταστούν μέλη διακυβερνητικοί οργανισμοί περιφερειακής οικονομικής ενοποίησης. Είκοσι κράτη μέλη έχουν ήδη υπογράψει το καταστατικό και είναι σαφής η ανάγκη να εκπροσωπείται η Κοινότητα σε οργανισμό, στου οποίου το καταστατικό επιβάλλει ορισμένες υποχρεώσεις που επηρεάζουν ή ενδέχεται να επηρεάσουν ρυθμίσεις οι οποίες έχουν καθοριστεί με κοινοτικές πράξεις στους τομείς του περιβάλλοντος και της ενέργειας και, κατ’ επέκταση, θα θίξουν αρμοδιότητες της Κοινότητας. Για τη διαδικασία προσχώρησης δεν απαιτούνται διαπραγματεύσεις, δεδομένου ότι το καταστατικό έχει εγκριθεί ήδη από 75 κράτη. Κατά συνέπεια, η προσχώρηση στον IRENA είναι δυνατή με βάση απόφαση του Συμβουλίου, με την οποία να ορίζεται το πρόσωπο που είναι αρμόδιο να υπογράψει το καταστατικό εξ ονόματος της Ευρωπαϊκής Κοινότητας και να προβλέπεται η προσωρινή εφαρμογή του καταστατικού.

Στην παρούσα πρόταση προβλέπεται η υπογραφή και η προσωρινή εφαρμογή του καταστατικού.

1.1. Υπογραφή της Κοινότητας

Στο άρθρο XIX του καταστατικού προβλέπεται ότι το καταστατικό είναι ανοικτό προς υπογραφή - και από οργανισμούς περιφερειακής διακυβερνητικής ενοποίησης- μέχρι την έναρξη ισχύος του, δηλαδή την τριακοστή ημέρα από την ημερομηνία κατάθεσης του εικοστού πέμπτου εγγράφου κύρωσης.

1.2. Συμμετοχή στον IRENA πριν από την προσχώρηση σε αυτόν

Δεδομένου ότι το καταστατικό του IRENA δεν είναι δυνατό να αρχίσει να ισχύει στο άμεσο μέλλον λόγω της διάταξης του άρθρου XIX, προτείνεται να συμμετέχει η Κοινότητα, στο βαθμό που αυτό είναι δυνατό, σε προπαρασκευαστικές δραστηριότητες, όπως η προπαρασκευαστική ή προσωρινή επιτροπή.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με την υπογραφή και την προσωρινή εφαρμογή από την Ευρωπαϊκή Κοινότητα του καταστατικού του Διεθνούς Οργανισμού για τις Ανανεώσιμες Πηγές Ενέργειας (IRENA)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1 και το άρθρο 300 παράγραφος 2 στοιχείο β),

την πρόταση της Επιτροπής,

Εκτιμώντας τα ακόλουθα:

(1) Στις 26 Ιανουαρίου 2009, εβδομήντα πέντε κράτη, μεταξύ των οποίων είκοσι κράτη μέλη της Ευρωπαϊκής Ένωσης, υπέγραψαν το καταστατικό του Διεθνούς Οργανισμού για τις Ανανεώσιμες Πηγές Ενέργειας (στο εξής «το καταστατικό»), κατά την ιδρυτική διάσκεψη που πραγματοποιήθηκε στη Βόννη.

(2) Σύμφωνα με το καταστατικό, σκοπός του Διεθνούς Οργανισμού για τις Ανανεώσιμες Πηγές Ενέργειας» (IRENA) είναι «να προωθεί την ευρύτατη και αύξουσα υιοθέτηση καθώς και την αειφόρο αξιοποίηση των πάσης φύσεως ανανεώσιμων πηγών ενέργειας, λαμβάνοντας υπόψη τις εθνικές και εσωτερικές προτεραιότητες και οφέλη που προκύπτουν από συνδυασμένη προσέγγιση των ανανεώσιμων πηγών ενέργειας και μέτρων για την ενεργειακή απόδοση, καθώς και τη συμβολή των ανανεώσιμων πηγών ενέργειας: στη διατήρηση του περιβάλλοντος, με τη μείωση της πίεσης που ασκείται στους φυσικούς πόρους και της αποδάσωσης - ιδίως των τροπικών δασών- της απερήμωσης και της απώλειας της βιοποικιλότητας· στην προστασία του κλίματος· στην οικονομική μεγέθυνση και την κοινωνική συνοχή, καθώς και στον μετριασμό της φτώχειας και την αειφόρο ανάπτυξη· στην πρόσβαση στον ενεργειακό εφοδιασμό και την ασφάλειά του· στην περιφερειακή ανάπτυξη και στην ευθύνη μεταξύ των γενεών».

(3) Τόσο η Ευρωπαϊκή Κοινότητα όσο και τα κράτη μέλη της έχουν αρμοδιότητα στους τομείς που καλύπτει το καταστατικό. Ορισμένες υποχρεώσεις που απορρέουν από το καταστατικό επηρεάζουν ή ενδέχεται να επηρεάσουν ρυθμίσεις οι οποίες έχουν καθοριστεί με κοινοτικές πράξεις στους τομείς του περιβάλλοντος και της ενέργειας.

(4) Δεδομένου ότι το καταστατικό θα αρχίσει να ισχύει την τριακοστή ημέρα από κατάθεση του εικοστού πέμπτου εγγράφου κύρωσης και ότι, μέχρι την ημερομηνία αυτή, παραμένει ανοικτό προς υπογραφή, πρέπει να υπογραφεί εξ ονόματος της Ευρωπαϊκής Κοινότητας, σύμφωνα με το άρθρο XIX A αυτού. Λαμβάνοντας υπόψη ότι από την ιδρυτική διάσκεψη του IRENA συστάθηκε, στις 26 Ιανουαρίου 2009, προπαρασκευαστική επιτροπή του IRENA, η οποία έχει ως στόχο να διασφαλίσει την ταχεία και αποτελεσματική σύσταση του IRENA, μεταξύ άλλων με την εκπόνηση προσωρινού προγράμματος εργασίας και προϋπολογισμού, κρίνεται σκόπιμη η πλήρης συμμετοχή στις δραστηριότητες του IRENA, από τη στιγμή που θα υπογραφεί το καταστατικό του. Το καταστατικό πρέπει να εφαρμόζεται σε προσωρινή βάση από την 1η Ιουνίου 2009,

ΑΠΟΦΑΣΙΖΕΙ:

Άρθρο 1

Ο πρόεδρος του Συμβουλίου εξουσιοδοτείται να ορίσει το(-α) πρόσωπο(-α) που είναι αρμόδιο(-α) να υπογράψει(-ουν), εξ ονόματος της Ευρωπαϊκής Κοινότητας, το καταστατικό του Διεθνούς Οργανισμού για τις Ανανεώσιμες Πηγές Ενέργειας, ο οποίος ιδρύθηκε στις 26 Ιανουαρίου 2009, στη Βόννη.

Άρθρο 2

Εν αναμονή της θέσης του σε ισχύ, το καταστατικό εφαρμόζεται προσωρινά από την 1η Ιουνίου 2009.

Βρυξέλλες,

Για το Συμβούλιο

Ο Πρόεδρος